text: Uventet julegave til AC Horsens og Vejle Boldklub
  10 december 2015 kl. 14.55
  De to fodboldklubber får stor og gratis gevinst ved at konkurrent går konkurs
  Både AC Horsens og Vejle Boldklub, som begge spiller i fodboldens næstbedste række, Bet 25-Ligaen, som tidligere hed første division, får stort udbytte af, at en anden klub i rækken, FC Vestsjælland, onsdag d. 9. december blev  erklæret konkurs ved skifteretten i Næstved.
  Det betyder nemlig, at de to klubber hver får tildelt seks gratis point for de to kampe, som de skulle have spillet imod FC Vestsjælland i forårets runde.  Også Silkeborg og  FC Helsingør vil få foræret seks point, og de kan vise sig at være ganske vigtige i kampen om de i alt tre oprykningspladser til Superligaen.
  AC Horsens holder juleferie på ligaens tredjepladsen med 32 point, mens Vejle B har fjerdepladsen med 30 point. Silkeborg er på femtepladsen, Helsingør på ottendepladsen.
  